कश्मीर च इस चाल्ली दे मामले दी अनदिक्खी कीत्ता जाना खतरनाक होई सकदा ऐ। चलाक कांग्रेस पार्टी असलियत च उमर अब्दुल्ला दी नाकामी थमां अपना पल्लां बचाना चाहंदी ऐ ब एह सौक्खी गलल नेईं ऐ। दौनें पार्टियें बश्कार गठबंधन कांग्रेस पासेआ गै बनाया गेदा ऐ। उमर दा राजतिलक बी कांग्रेस दी मर्जी दी बजाह कन्नै गै कीत्ता गेआ हा जदके मुक्खमंत्री दी गद्दी उप्पर उंदे बापू होर कब्जा करना चाहंदे हे। इनें परिस्थितिएं च जिस बेल्ले उमर अब्दुल्ला बेकाबू हुंदे हालात कन्नै निब्बड़ने लेई संघर्श करा रदे न उंदे बापू फारूक अब्दुल्ला हुंदे पासेआ साधी गेदी चुप्पी सारे हालात दा पर्दाफाश करा करदी ऐ। जेकर इस मामले च कांग्रेस दी चैंता असल च सेई ऐ ते जेकर उंदा लाडला मुक्खमंत्री अपन वादे गी पूरा करने बक्खी असलियत च ईमानदार ऐ तां दौने लेई एह इक सेई समां ऐ जे ओह असलियत च किश करिऐ दस्सन। शोपियां मामले च इस चाल्ली दी बेआनबाजी करिऐ जे "नां ते बलात्कार होआ ऐ ते नां गै हत्तेआ" उमर होर सारे मामले गी झूठा पाने दा जतन करा करदे न जेहदी बजाह कन्नै हालात होर बी मते खराब होआ करदे न। जनता गी सच्चाई दा पता ऐ ते प्रशासन दे प्रमुक्ख पासेआ नोहाड़ी अनदिक्खी नेईं कीत्ती जाई सकदी। असलियत च एह अनदिक्खी गै ऐ जेहड़ी उबाल बनीऐ सिड़कें उप्पर उतरी आई दी ऐ।